b'\n_START_ARTICLE_\nHans Ainson\n_START_PARAGRAPH_\nHans Ainson (22. m\xc3\xa4rts 1897 K\xc3\xb5ssa talu, M\xc3\xb5nnaste k\xc3\xbcla, Tarvastu vald, Viljandimaa \xe2\x80\x93 3. juuni 1980) oli Eesti advokaat, poliitik ja s\xc3\xb5jav\xc3\xa4elane (nooremleitnant)._NEWLINE_Ta l\xc3\xb5petas 1926. aastal Tartu \xc3\x9clikooli \xc3\xb5igusteaduskonna, Korporatsioon Sakala vilistlane._NEWLINE_Teenis Vabaduss\xc3\xb5ja ajal 2. Ratsapolgus, l\xc3\xb5petas S\xc3\xb5jakooli I ratsakursuse._NEWLINE_Ta oli 1924\xe2\x80\x931927 R\xc3\xa4pina paberivabriku asjaajaja-direktor, 1927\xe2\x80\x931932 vandeadvokaat Oskar R\xc3\xbctli abi Tartus, 1932\xe2\x80\x931941 vandeadvokaat samas. 3. m\xc3\xa4rtsil 1934 valiti ta Tartu linnapeaks, arreteeriti 13. m\xc3\xa4rtsil 1934, tagandati, 28. juunil 1935 m\xc3\xb5isteti 6 kuuks tingimisi vanglasse. 1936\xe2\x80\x931940 Tartu Majaomanike Panga direktor. _NEWLINE_Vangistati NKVD poolt 5. juunil 1941, viidi Moskvasse, oli But\xc3\xb5rka vanglas. 1943. aastal saadeti langevarjurina Eestisse (talle tehti \xc3\xbclesandeks imbuda Eesti intelligentsi hulka ja jutustada sellest, et N\xc3\xb5ukogude Liidus on loodud komitee "Vaba Eesti", mille eesm\xc3\xa4rgiks on Inglismaa ja USA toetusel N\xc3\xb5ukogude Liidust s\xc3\xb5ltumatu Eesti Vabariigi taastamine), andis end \xc3\xbcles. J\xc3\xa4i 1944. aastal Eestisse, arreteeriti 29. m\xc3\xa4rtsil 1946, vabastati kolme kuu p\xc3\xa4rast. 1949. aastal oli ta Mustla keskkooli direktor.'